II.
Predkladacia správa
Materiál sa predkladá na rokovanie vlády SR na základe plánu práce vlády SR na rok 2006. Cieľom predkladaného materiálu je informovať vládu SR o tom, že v rámci Úradu pre normalizáciu, metrológiu a skúšobníctvo SR boli vytvorené podmienky na vytvorenie Centra metrológie urýchľovačových technológií na báze Cyklotrónového centra Slovenskej republiky a o pripravenosti realizácie ďalšej výstavby formou Projektov s privátnym partnerstvom (PPP).
Dlhodobým, vzájomne sa dopĺňajúcim smerovaním Slovenského metrologického ústavu (SMÚ) a projektu Cyklotrónového centra Slovenskej republiky (CC SR) boli vytvorené podmienky, ktoré umožňujú v ďalšom období veľmi efektívne využívať potenciál všetkých organizácií sústredených v areáli SMÚ, ako aj mnohých ďalších kooperujúcich s nimi v súčasnosti. Dnes možno konštatovať, že vytvorením kombinácie „urýchľovačového“ a „metrologického“ pracoviska sa už dosiahol veľmi vysoký vzájomný synergický efekt. Na jednej strane je tu nutnosť metrologického zabezpečenia nových urýchľovačových techník dovážaných v rámci projektu CC SR pre zvyšovanie kvality života obyvateľstva, a na strane druhej je tu možnosť veľmi efektívneho využitia moderných urýchľovačových technológií pre rozvoj nových trendov metrológie, prijatých už na realizáciu v rámci EÚ. Multidisciplinárny charakter pracovísk sústredených dnes v areáli SMÚ, už pri súčasnom stave technológií, dovezených z prostriedkov dlhu Ruskej federácie voči SR v rámci CC SR a technológií prevádzkovaných v SMÚ, je natoľko unikátny, že nemá obdobu nielen v EÚ, ale ani nikde vo svete. Ide o významný projekt v rámci inovácie, vedy a výskumu.
Vláda SR uznesením č. 245/2005 schválila správu o vytváraní podmienok na realizáciu projektov s privátnym partnerstvom. Partnerstvo sektora verejnej správy a súkromného sektora otvára nové možnosti pre zabezpečovanie služieb špičkovej kvality, ako aj pri budovaní modernej infraštruktúry, ktorú doteraz uskutočňoval výhradne štát z verejných financií. Vytvorenie centra urýchľovačových technológií s využitím formy projektov s privátnym partnerstvom môže priniesť SR značný kapitál (ako bolo tomu pri úspešných projektoch podobného rozsahu v iných krajinách EÚ - Portugalsko, Grécko, Írsko a i.). Kapitál je nevyhnutne potrebný na dobudovanie existujúcej infraštruktúry.
Unikátna multidisciplinarita, spolu s novými možnosťami cieleného budovania centra metrológie urýchľovačov, v rámci projektov s privátnym partnerstvom vytvára reálne predpoklady pre dlhodobý rozvoj konkurencieschopnosti SR, v mnohých oblastiach súvisiacich so zvyšovaním kvality života obyvateľstva, ako sú napríklad: včasná diagnostika onkologických, kardiovaskulárnych, neurologických ochorení; rádioterapia; hadrónová terapia - protónová, iónová, neutrónová, a iné.
Otvárajú sa nám nové možnosti čerpania finančných prostriedkov pri plnení rozhodnutia Európskeho parlamentu o siedmom rámcovom programe Európskeho spoločenstva v oblasti výskumu, technického rozvoja a demonštračných činností (2007 až 2013), ako aj rozhodnutia Rady o siedmom rámcovom programe Európskeho spoločenstva pre atómovú energiu (Euroatom), v oblasti jadrového výskumu a vzdelávania (2007-2011). Konkrétne v bloku „kooperácia“, ktorého cieľom je vytvorenie pólov excelentnosti a v bloku „kapacity“, zameranom na posilnenie infraštruktúry, účasti malých a stredných podnikov, regiónov, a konvergenčných regiónov v prepojení na štrukturálne fondy a vedy v spoločnosti.
Tieto nové možnosti nám významným spôsobom pomôžu naplniť ciele Európskeho kódexu proti rakovine, slávnostne uvedenom v Miláne 7. júna 2003, zameraného na zníženie úmrtnosti do roku 2015 o 20% a na všeobecné zlepšenie zdravia.
Vytvárajú sa podmienky na to, aby sa v národnej metrologickej inštitúcii a zároveň i v EÚ, v rámci centra metrológie urýchľovačov, uskutočňovala metodická a metrologická podpora aplikácií elektrónových a iónových urýchľovačov zameraných na metrológiu života. Tento zámer je v plnom súlade s „Koncepciou štátnej politiky normalizácie, metrológie, skúšobníctva a akreditácie Slovenskej republiky“, schválenou vládou SR na roky 2004 až 2008. Zámer je do značnej miery motivovaný a je v súlade so stratégiou pripravovaného európskeho projektu iMERA.
Národný program kvality Slovenskej republiky na roky 2004-2008, schválený vládou Slovenskej republiky (uznesením vlády Slovenskej republiky č.900/2003) zaraďuje na prvé miesto, spomedzi štyroch jeho hlavných priorít, „Zvyšovanie kvality života v tom najvšeobecnejšom zmysle“. Vytvorením Centra metrológie urýchľovačov sa tak napĺňajú ciele Koncepcie štátnej politiky kvality Slovenskej republiky, v súlade s Európskou chartou kvality.
Vytvorením centra metrológie urýchľovačov sa napĺňajú aj ciele Akčného plánu Slovenskej republiky pre oblasť vedy, výskumu a inovácií (výchova a podpora kvalitných vedcov; výskum medzinárodnej kvality s adekvátnym prepojením na podnikateľskú sféru; účinná verejná podpora podnikateľských aktivít zameraných na vývoj a inovácie), navrhovaného Ministerstvom školstva SR - gestorom využitia CC SR, pre dosiahnutie želateľného pokroku v oblasti vedy, výskumu a inovácií, v plnom súlade s Lisabonskou stratégiou pre Slovensko.
Pri existujúcom základe infraštruktúry, prevádzkovanej v SMÚ, novovybudovanej na báze CC SR a BIONT, a.s. vytvorením podmienok na realizáciu projektov s privátnym partnerstvom, naše možnosti na získanie dodatočných investičných prostriedkov z programov EÚ značne vzrástli.
Prvú etapu vytvorenia centra metrológie urýchľovačov možno ukončiť v priebehu tohto roka, sú na to všetky predpoklady. Druhú etapu, vzhľadom na jej vysoké štádium rozpracovanosti, schválený harmonogram výstavby a financovania CC SR a ešte nevyčerpané prostriedky vo výške približne 50 mil. USD (z dlhu Ruskej federácii voči SR plánované na tento účel), možno ukončiť do konca roku 2008 (v rámci prostriedkov plánovaného rozpočtu pre ÚNMS SR). Ukončenie prvej etapy v roku 2006, ešte nevyčerpané investície druhej etapy a jej zavŕšenie do konca roku 2008, spolu s novými možnosťami pre realizáciu projektov s privátnym partnerstvom značne zvyšujú naše možnosti na čerpanie prostriedkov z fondov Európskej únie, plánovaných na roky 2007-2013. Uvedeným spôsobom možno znásobiť prostriedky, ktoré už boli poskytnuté a ktoré sú ešte plánované sektorom verejnej správy, na vybudovanie modernej infraštruktúry a na poskytovanie služieb špičkovej kvality. V prípade úspešnosti projektu, ukončenie tretej etapy vytvorenia centra metrológie urýchľovačov, možno očakávať do konca roku 2010. Sústredením už vybudovanej modernej infraštruktúry, existujúcich kapacít a ľudských zdrojov na naplnenie uvedeného konkrétneho cieľa Slovenská republika môže zaujať popredné miesto, pri využívaní urýchľovačových technológií na zvyšovanie kvality života obyvateľstva, nielen v rámci krajín Európskej únie, ale i vo svete.
Materiál bol zaslaný na medzirezortné pripomienkové konanie, bolo vznesených 15 pripomienok z toho 5 zásadných, všetky pripomienky boli zapracované a materiál sa predkladá bez rozporov.